Medupi gaan nou glo soveel kosMedupi-kragstasie Foto: Eskom “Ons doen hersiening van projekte, in terme van omvang, voltooiingstyd, koste, en so aan. Die R105 miljard is wat reeds deur regeringstrukture vir Medupi goedgekeur is. Daar is berigte dat die projek R300 miljard gaan kos … ons weet nie waar die syfer vandaan kom nie,” het Abram Masango, Eskom se groephoof van kapitaal, aan joernaliste gesê. Pres. Jacob Zuma het Sondag Medupi se eenheid ses, die eerste van ses eenhede by die steenkool-aangedrewe kragstasie wat voltooi is, geopen. Dié eenheid sal na verwagting 800 MW elektrisiteit tot die sukkelende kragnetwerk bydra. Masango het gesê eenheid een sal na verwagting teen 2019 voltooi wees. Die projek wat bekend staan as “Projek Alpha” het in 2007 met drie eenhede begin en is later uitgebrei tot ses eenhede. Op ’n vraag aan Brian Molefe, waarnemende hoof van Eskom, oor hoe verdere vertragings voorkom sal word, het hy gesê streng nakoming van projekspertye sal in werking gestel word. Die koste van die projek is aanvanklik in 2007 op R69 miljard geraam. Medupi moes volgens beplanning reeds vier jaar gelede deel van die kragnetwerk gevorm het, maar bouwerk by die stasie is vertraag weens arbeidsonrus. Die vertragings het tot ekstra koste van miljarde rande gelei.